15.

Članak 30. zamjenjuje se sljedećim člancima: „Članak 30. 1. Zabranjuje se prijenos financijskih sredstava između, s jedne strane, financijskih i kreditnih institucija obuhvaćenih područjem primjene ove Uredbe kako je definirano u članku 49., i s druge strane: (a) kreditnim i financijskim institucijama i mjenjačnicama sa sjedištem u Iranu; (b) podružnicama i društvima kćerima kada su obuhvaćene područjem primjene ove Uredbe, kreditnim i financijskim institucijama i mjenjačnicama sa sjedištem u Iranu; (c) podružnicama i društvima kćerima kada nisu obuhvaćene područjem primjene ove Uredbe, kreditnim i financijskim institucijama i mjenjačnicama sa sjedištem u Iranu; i (d) kreditnim i financijskim institucijama i mjenjačnicama koje nemaju sjedište u Iranu, ali ih kontroliraju osobe, subjekti ili tijela sa sjedištem u Iranu, osim ako su takvi prijenosi obuhvaćeni područjem primjene stavka 2. i ako su obrađeni u skladu sa stavkom 3. 2. Sljedeći se prijenosi mogu odobriti u skladu sa stavkom 3.: (a) prijenosi vezani za hranu, zdravstvenu njegu, medicinsku opremu ili za poljoprivredne ili humanitarne potrebe; (b) prijenosi vezani za osobne doznake; (c) prijenosi vezani za određeni trgovinski ugovor, pod uvjetom da ti prijenosi nisu zabranjeni ovom Uredbom; (d) prijenosi vezani za diplomatske misije ili konzularna predstavništva ili međunarodne organizacije koje uživaju imunitet u skladu s međunarodnim pravom, u mjeri u kojoj su ti prijenosi namijenjeni korištenju u službene svrhe diplomatskih misija ili konzularnih predstavništava ili organizacija koje uživaju imunitet u skladu s međunarodnim pravom; (e) prijenosi vezani za plaćanja za namiru potraživanja od ili prema osobi, subjektu ili tijelu iz Irana ili prijenosi slične naravi, pod uvjetom da ne doprinose aktivnostima zabranjenima ovom Uredbom, od slučaja do slučaja, ako dotična država članica nije obavijestila druge države članice i Komisiju barem deset dana unaprijed o svojoj namjeri davanja odobrenja; (f) prijenosi potrebni za izvršenje obveza koje proizlaze iz ugovora navedenih u članku 12. stavku 1. točki (b). 3. Prijenosi financijskih sredstava koji se mogu odobriti na temelju stavka 2. obrađuju se kako slijedi: (a) prijenosi na temelju transakcija u vezi hrane, zdravstvene skrbi i medicinske opreme, ili prijenosi u humanitarne svrhe manji od 100 000 EUR ili istovrijedni, te prijenosi dugovani na temelju transakcija vezanih za osobne doznake manji od 40 000 EUR, provode se bez prethodnog odobrenja. O prijenosu u pisanom obliku unaprijed se obavješćuje nadležno tijelo države članice, ako je riječ o iznosu od 10 000 EUR ili većem ili istovrijednom; (b) prijenosi dugovani na temelju transakcija u vezi hrane, zdravstvene skrbi i medicinske opreme, ili prijenosi u humanitarne svrhe u iznosu od 100 000 EUR ili većem ili jednakovrijednom, te prijenosi dugovani za transakcije s osnove osobnih doznaka u iznosu od 40 000 EUR ili većem ili jednakovrijednom, zahtijevaju odobrenje nadležnog tijela dotične države članice sukladno članku 2. Države članice međusobno se obavješćuju o danim odobrenjima svaka tri mjeseca; (c) svi ostali prijenosi u iznosu od 10 000 EUR ili većem ili jednakovrijednom zahtijevaju odobrenje nadležnog tijela dotične države članice sukladno članku 2. Države članice međusobno se obavješćuju o izdanim odobrenjima svaka tri mjeseca; 4. Prijenosi financijskih sredstava niži od 10 000 EUR ili istovrijedni ne zahtijevaju prethodno odobrenje ili obavijest. 5. Obavijesti i zahtjeve za davanje odobrenja koji se odnose na prijenos financijskih sredstava na subjekt obuhvaćen područjem primjene stavka 1. od točaka od (a) do (d), upućuje davatelj platnih usluga platitelja, ili u ime davatelja platnih usluga platitelja netko drugi, nadležnim tijelima države članice u kojoj davatelj platnih usluga ima poslovni nastan. Obavijesti i zahtjeve za davanje odobrenja koji se odnose na prijenos financijskih sredstava na subjekt obuhvaćen područjem primjene stavka 1. od točaka od (a) do (d), upućuje davatelj platnih usluga primatelja uplate, ili u ime davatelja platnih usluga primatelja uplate netko drugi, nadležnim tijelima države članice u kojoj davatelj platnih usluga ima poslovni nastan. Ako davatelj platnih usluga platitelja ili primatelja uplate nije obuhvaćen područjem primjene ove Uredbe, obavijesti i zahtjeve za davanje odobrenja, u slučaju prijenosa subjektu koji je obuhvaćen područjem primjene stavka 1. od točaka od (a) do (d), upućuje platitelj, a u slučaju prijenosa do strane subjekta koji je obuhvaćen područjem primjene stavka 1. od točaka od (a) do (d), upućuje primatelj uplate, nadležnim tijelima države članice u kojoj platitelj odnosno primatelj uplate ima boravište. 6. Kreditne i financijske institucije koje su obuhvaćene područjem primjene ove Uredbe, u poslovanju sa subjektima iz stavka 1. točaka od (a) do (d) te kako bi se spriječilo kršenje odredaba ove Uredbe, provode pojačani nadzor kako slijedi: (a) neprekidno nadziru promet po računima, posebno pomoću svojih programa za temeljitu identifikaciju korisnika; (b) zahtijevaju da se u platnim nalozima ispune svi podaci koji se odnose na inicijatora i korisnika predmetne transakcije te odbije izvršenje transakcije ako podaci nisu navedeni; (c) pet godina čuvaju svu evidenciju o transakcijama i na zahtjev je daju na raspolaganje državnim tijelima; (d) ako osnovano sumnjaju da kreditne i financijske institucije svojim poslovanjem krše odredbe ove Uredbe, o svojim sumnjama odmah izvješćuju jedinicu za financijski nadzor (FIU) ili drugo nadležno tijelo koje odredi dotična država članica, ne dovodeći pritom u pitanje članke 5. i 23. Jedinica za financijski nadzor ili takvo drugo nadležno tijelo djelovat će kao nacionalni centar za zaprimanje i analizu izvještaja o sumnjivim transakcijama u vezi mogućih kršenja odredaba ove Uredbe. Jedinica za financijski nadzor ili takvo drugo nadležno tijelo pravodobno, neposredno ili posredno, imaju pristup financijskim i upravnim informacijama te informacijama o kaznenom progonu koje su potrebne za pravilno izvršenje ove funkcije, uključujući analizu izvještaja o sumnjivim transakcijama. Članak 30.a 1. Prijenosi financijskih sredstava na iransku osobu, subjekt ili tijelo ili od iranske osobe, subjekta ili tijela koji nisu obuhvaćeni područjem primjene članka 30. stavka 1., odvijaju se na sljedeći način: (a) prijenosi dugovani na temelju transakcija u vezi hrane, zdravstvene skrbi i medicinske opreme, ili prijenosi u humanitarne svrhe provode se bez prethodnog odobrenja. O prijenosu u pisanom obliku unaprijed se obavješćuje nadležno tijelo države članice ako je riječ o iznosu od 10 000 EUR ili većem ili istovrijednom; (b) ostali prijenosi niži od 40 000 EUR ili istovrijedni provode se bez prethodnog odobrenja. O prijenosu u pisanom obliku unaprijed se obavješćuje nadležno tijelo dotične države članice, ako je riječ o iznosu od 10 000 EUR ili većem ili istovrijednom; (c) svi ostali prijenosi u iznosu od 40 000 EUR ili većem ili jednakovrijednom zahtijevaju odobrenje nadležnog tijela dotične države članice. Države članice međusobno se obavješćuju o odbijenim odobrenjima svaka tri mjeseca. 2. Prijenosi financijskih sredstava niži od 10 000 EUR ili istovrijedni ne zahtijevaju prethodno odobrenje ili obavijest. 3. Obavijesti i zahtjevi za davanje odobrenja koji se odnose na prijenos financijskih sredstava obrađuju se kako slijedi: (a) u slučaju elektroničkih prijenosa financijskih sredstava koje obrađuju kreditne ili financijske institucije: i. obavijesti i zahtjeve za izdavanje odobrenja koji se odnose na prijenos financijskih sredstava iranskoj osobi, subjektu ili tijelu koje se nalazi izvan Unije, upućuje davatelj platnih usluga platitelja, ili u ime davatelja platnih usluga platitelja netko drugi, nadležnim tijelima države članice u kojoj davatelj platnih usluga ima poslovni nastan; ii. obavijesti i zahtjeve za izdavanje odobrenja koji se odnose na prijenos financijskih sredstava od iranske osobe, subjekta ili tijela koje se nalazi izvan Unije, upućuje davatelj platnih usluga primatelja uplate, ili u ime davatelja platnih usluga primatelja uplate netko drugi, nadležnim tijelima države članice u kojoj davatelj platnih usluga ima poslovni nastan; iii. ako, u slučajevima pod i. i ii., davatelj platnih usluga platitelja ili primatelja uplate nije obuhvaćen područjem primjene ove Uredbe, obavijesti i zahtjevi za davanje odobrenja, u slučaju prijenosa iranskoj osobi, subjektu ili tijelu upućuje platitelj, a u slučaju prijenosa od iranske osobe, subjekta ili tijela, upućuje primatelj uplate nadležnim tijelima države članice u kojoj platitelj, odnosno primatelj uplate ima boravište; iv. obavijesti i zahtjeve za davanje odobrenja koji se odnose na prijenos financijskih sredstava iranskoj osobi, subjektu ili tijelo koje se nalazi u Uniji, upućuje davatelj platnih usluga primatelja uplate, ili u ime davatelja platnih usluga primatelja uplate netko drugi, nadležnim tijelima države članice u kojoj davatelj platnih usluga ima poslovni nastan; v. obavijesti i zahtjeve za davanje odobrenja koji se odnose na prijenos financijskih sredstava od iranske osobe, subjekta ili tijelo koje se nalazi u Uniji, upućuje davatelj platnih usluga platitelja, ili u ime davatelja platnih usluga platitelja netko drugi, nadležnim tijelima države članice u kojoj davatelj platnih usluga ima poslovni nastan; vi. ako, u slučajevima pod iv. i v., davatelj platnih usluga platitelja ili primatelja uplate nije obuhvaćen područjem primjene ove Uredbe, obavijesti i zahtjevi za davanje odobrenja, u slučaju prijenosa iranskoj osobi, subjektu ili tijelu upućuje platitelj, a u slučaju prijenosa od iranske osobe, subjekta ili tijela, upućuje primatelj uplate nadležnim tijelima države članice u kojoj platitelj odnosno primatelj uplate ima boravište; vii. u vezi prijenosa financijskih sredstava iranskoj osobi, subjektu ili tijelu ili od iranske osobe, subjekta ili tijela kada ni platitelj, ni primatelj uplate niti njihovi davatelji platnih usluga nisu obuhvaćeni područjem primjene ove Uredbe, ali je davatelj platnih usluga obuhvaćen područjem primjene ove Uredbe kao posrednik, tada taj davatelj platnih usluga mora ispuniti obvezu obavješćivanja ili ulaganja zahtjeva za davanje odobrenja, ovisno o tome kako je primjenjivo, ako zna ili osnovano sumnja da se taj prijenos vrši iranskoj osobi, tijelu ili subjektu ili od iranske osobe, tijela ili subjekta. Kad više davatelja platnih usluga djeluje kao posrednik, samo prvi davatelj platnih usluga koji obavlja prijenos mora ispunjavati obvezu obavješćivanja ili ulaganja zahtjeva za davanje odobrenja, ovisno o tomu što je primjenjivo. Obavijesti ili zahtjevi za davanje odobrenja moraju biti upućeni nadležnim tijelima države članice u kojoj davatelj platnih usluga ima poslovni nastan; viii. kada je više davatelja platnih usluga uključeno u niz povezanih prijenosa financijskih sredstava, prijenosi u Uniji uključuju upućivanje na odobrenje dano u skladu s ovim člankom. (b) u slučaju prijenosa financijskih sredstava neelektroničkim sredstvima, obavijesti i zahtjevi za davanje odobrenja koji se odnose na prijenos financijskih sredstava obavljaju se kako slijedi: i. obavijesti i zahtjevi za izdavanje odobrenja koji se odnose na prijenos financijskih sredstava iranskoj osobi, subjektu ili tijelu upućuje platitelj nadležnim tijelima države članice u kojoj platitelj ima boravište; ii. obavijesti i zahtjeve za izdavanje odobrenja koji se odnose na prijenos financijskih sredstava od iranske osobe, subjekta ili tijela upućuje primatelj uplate nadležnim tijelima države članice u kojoj primatelj uplate ima boravište. Članak 30.b 1. Kada je dano odobrenje u skladu s člancima 24., 25., 26., 27., 28. ili 28.a, članci 30. i 30.a ne primjenjuju se. Zahtjev za prethodno odobrenje prijenosa financijskih sredstava kako je određeno u članku 30. stavku 3. točkama (b) i (c), ne dovodi u pitanje izvršenje prijenosa financijskih sredstava o kojima je nadležno tijelo unaprijed obaviješteno ili koje je nadležno tijelo prethodno odobrilo prije 22. prosinca 2012. Ti se prijenosi moraju izvršiti prije 15. travnja 2013. Članci 30. i 30.a ne primjenjuju se na prijenose financijskih sredstava iz članka 29. 2. Članak 30. stavak 3. i članak 30.a stavak 1. primjenjuju se neovisno o tome izvršava li se prijenos financijskih sredstava u jednoj transakciji ili više transakcija koje su međusobno očigledno povezane. Za potrebe ove Uredbe izraz ‚transakcije koje su međusobno očigledno povezane’ uključuje: (a) niz uzastopnih prijenosa od istih financijskih ili kreditnih ustanova ili istim financijskim ili kreditnim ustanovama u okviru članka 30. stavka 1. točaka od (a) do (d) ili od iste iranske osobe, subjekta ili tijela ili istoj iranskoj osobi, subjektu ili tijelu, koji su izvršeni u vezi jedne obveze prijenosa financijskih sredstava, kada je svaki pojedini prijenos niži od odgovarajućeg praga određenog i člancima 30. i 30.a, ali koji u ukupnom iznosu ispunjavaju kriterije za obavijest ili dobivanje odobrenja; ili (b) lanac prijenosa koji uključuje različite davatelje platnih usluga ili fizičke ili pravne osobe, ali je namijenjen ispunjavanju jedne obveze za prijenos financijskih sredstava. 3. Za potrebe članka 30. stavka 3. točke (b) i članka 30. stavka 3. točke (c) te članka 30.a stavka 1. točke (c), nadležna tijela, pod uvjetima koje smatraju primjerenima, daju odobrenje za prijenos financijskih sredstava, osim ako imaju osnovane razloge utvrditi da bi prijenos financijskih sredstava za koje je traženo odobrenje mogao kršiti zabrane ili obveze iz ove Uredbe. Nadležno tijelo može zaračunati naknadu za procjenu zahtjeva za davanje odobrenja. 4. Za potrebe članka 30.a stavka 1. točke (c) smatra se da je odobrenje dano ako je nadležno tijelo zaprimilo zahtjev za odobrenje u pisanom obliku i ako u roku četiri tjedna nadležno tijelo nije u pisanom obliku uložilo prigovor na prijenos financijskih sredstava. Ako nadležno tijelo uloži prigovor jer je istraga u tijeku, nadležno tijelo to izjavljuje i priopćuje svoju odluku bez odlaganja. Nadležno tijelo pravodobno, posredno ili neposredno, ima pristup financijskim i upravnim informacijama te informacijama o provedbi zakona koje su potrebne za provođenje istrage. 5. Sljedeće osobe, subjekti ili tijela nisu obuhvaćene područjem primjene članaka 30. i 30.a: (a) Osobe, subjekti ili tijela koja dokumente na papiru samo prenose u elektroničke podatke i djeluju na temelju ugovora s kreditnom institucijom ili financijskom institucijom;. (b) osobe, subjekti ili tijela koja kreditnim i financijskim institucijama samo dostavljaju poruku ili pružaju drugi sustav podrške za prijenos financijskih sredstava; ili (c) osobe, subjekti ili tijela koja kreditnim ili financijskim institucijama pružaju samo sustave poravnanja i namire”.